b'\n_START_ARTICLE_\nElekterp\xc3\xbc\xc3\xbck\n_START_PARAGRAPH_\nElekterp\xc3\xbc\xc3\xbck on veeloomade p\xc3\xbc\xc3\xbck elektriv\xc3\xa4lja abil._NEWLINE_Eestis on loata elekterp\xc3\xbc\xc3\xbck seadusvastane. Selle eest saab teha 2003. aasta andmetel kuni 18 000 Eesti krooni trahvi._NEWLINE_Elekterp\xc3\xbc\xc3\xbcgiks on vaja kaht elektroodi, mille kaudu lastakse vette elektrivool. Vool tekitab anoodi ja katoodi vahele k\xc3\xb5rge pingega potentsiaali. Kui veeloom j\xc3\xb5uab piisavalt suure potentsiaaligradiendini, hakkab elekter tema k\xc3\xa4itumist m\xc3\xb5jutama. Tavaliselt kasutatakse alalisvoolu, mis tekitab veeloomadel galvanotaksist. See v\xc3\xa4ljendub tahtmatute lihasekrampidena, mis paneb kalad ujuma anoodi suunas._NEWLINE_Kui elekterp\xc3\xbc\xc3\xbck toimub vees\xc3\xb5idukist, siis on see s\xc3\xb5iduk ise katoodiks ja anood(id) paigaldatakse v\xc3\xb6\xc3\xb6ri._NEWLINE_S\xc3\xb5ltuvalt elektriv\xc3\xa4lja v\xc3\xb5imsusest ja p\xc3\xbc\xc3\xbctava veelooma omadustest p\xc3\xb5hineb elekterp\xc3\xbc\xc3\xbck kas hirmutamisel, ligimeelitamisel v\xc3\xb5i uimastamisel. Selleks eristatakse p\xc3\xbcsivaid (n\xc3\xa4iteks elekterpiiraja ja elekterl\xc3\xb5ks) ja kantavaid (elektertraal ja elekternoot) p\xc3\xbc\xc3\xbcgivahendeid. T\xc3\xb6\xc3\xb6nduslikult kasutatakse k\xc3\xb5ige rohkem elektertraale, eriti v\xc3\xa4hilaadsete p\xc3\xbc\xc3\xbcgil Kanadas ja USA-s._NEWLINE_Elekterp\xc3\xbc\xc3\xbcgi t\xc3\xb5husus oleneb paljudest asjaoludest, mille seas on nii bioloogilisi, tehnilisi, logistilisi kui keskkonnakaitsealaseid. S\xc3\xb5ltuvalt sellest, mis liiki ja kui suurt saaki tahetakse p\xc3\xbc\xc3\xbcda, kasutatakse eri meetodeid. N\xc3\xa4iteks m\xc3\xb5jutab saaki suuresti see, kui pideva alalisvoolu asemel kasutatakse pulseerivat alalisvoolu. Loomuse koostis ja suurus s\xc3\xb5ltub aga pulseeriva alalisvoolu impulsside kestusest ja suurusest._NEWLINE_Eestis kasutati elekterp\xc3\xbc\xc3\xbcki 1960. ja 1970. aastail rannikumeres angerjate p\xc3\xbc\xc3\xbcdmiseks. T\xc3\xa4nap\xc3\xa4eval kasutatakse seda peamiselt teadusotstarbel._NEWLINE_Elektri v\xc3\xa4ljal\xc3\xbclitamisel v\xc3\xb5i elektroodide veest v\xc3\xa4ljav\xc3\xb5tmisel taastub veeloomade elutegevus tavaliselt paari minutiga._NEWLINE_Kes kohtab r\xc3\xb6\xc3\xb6vp\xc3\xbc\xc3\xbcdjaid, peab helistama telefonil 1313 ja teatama r\xc3\xb6\xc3\xb6vp\xc3\xbc\xc3\xbcdjate t\xc3\xa4pse asukoha.'